Rickard Kruusbergi nimeline stipendium “Seikle õpingute läbi!”
Rickard Kruusbergi nimeline stipendium “Seikle õpingute läbi!” on ette nähtud Tallinna Tehnikaülikooli kolmele üliõpilasele, kes soovivad oma algatusel osaleda erinevates suvekoolides või rahvusvahelistel täienduskoolitustel. Stipendiumiga utsitame tudengeid olema ettevõtlikud ja leidlikud nii oma haridusteel kui ka hilisemas elus. Käesolev stipendium on loodud andeka tudengi, armsa poja, ustava sõbra ja kirgliku seikleja Rickard Kruusbergi mälestamiseks. Tugeva akadeemilise tausta najal liugles ta alati uute väljakutsete suunas.
“Mul polnud vähimadki aimu, millised võimalused võivad avaneda või kuhu ma jõuan peale ülikooli lõppu. Sellegipoolest olin ma põnevil, kuna eelkõige tulin ma siia omandama haridust ning avastama teaduse sügavust...Õige pea sain aru, et õppeprotsessi juures on palju muudki kui pelgalt kuiv teadus”. Just sellisena kirjeldas oma haridusteed Rickard ise.
Käesolev stipendium ei sea piiranguid eriala, õppeastme ega täienduskoolituse valdkonna osas. Kandideerima on oodatud aktiivsed bakalaureuse-, magistri- ja doktoriõppe tudengid, kes otsivad toetust enese õppetööväliseks täiendamiseks.
Üliõpilane vastab järgmistele tingimustele:
- TTÜ-s immatrikuleeritud ja ei viibi taotluse esitamise hetkel akadeemilisel puhkusel;
- õppevõlgnevused puuduvad (v.a mõjuvatel põhjustel);
- kaalutud keskmine hinne vähemalt 3,5;
Stipendiumi allikaks on stipendiumi rahastaja* poolt Tallinna Tehnikaülikooli Arengufondile ülekantav summa. 2017. aasta sügisel stipendiumite rahastajateks on: Euroopa Innovatsiooniakadeemia, Swedbank, Tiina Mõis ja IT teaduskond.
Stipendiumi suurus on 1500 eurot ning see makstakse välja ühes osas. Stipendiumi saajaga sõlmitakse leping, mille alusel:
- stipendiaat peab esitama täiendusõppe diplomi hiljemalt üheksa kuu jooksul pärast stipendiumi määramist.
- pärast täienduskoolituse läbimist jagab stipendiaat avalikult oma kogemust artikli, blogi, vms vormis.
Stipendiumi taotlemine ja määramine toimub avaliku konkursi korras. Konkurss kuulutatakse välja ajalehes Mente et Manu, Tallinna Tehnikaülikooli Arengufondi interneti koduleheküljel ja vähemalt ühes üleriigilise levikuga päevalehes vähemalt üks kuu enne taotluste laekumise tähtaega.
Stipendiumi taotlemiseks tuleb kandidaatidel esitada TTÜ Arengufondi juhatusele (digiallkirjastatud):
- Kuni 400-sõnaline motivatsioonikiri, miks kandidaat soovib osaleda täienduskoolitusel;
- Täienduskoolituse lühikirjeldus ja/või link koolituse ametlikule leheküljele või informatsiooni lehele;
- curriculum vitae;
- õpingutulemuste väljavõte (dekanaadist);
TTÜ Arengufondi juhatus registreerib stipendiumi taotlemiseks esitatud avaldused ja korraldab dokumentide edastamise rahastaja poolsele stipendiumikomisjonile. Esitatud dokumentide alusel teeb stipendiumikomisjon lõpliku valiku. Stipendiumikomisjoni ettepanekul võidakse kutsuda valitud kandidaadid vestlusele.
Stipendiumikomisjon oma otsuse tegemisel võtab arvesse:
- Üliõpilase motiveeritust osaleda soovitud täiendkoolitusel;
- Üliõpilase akadeemilisi saavutusi
- Aktiivset eluhoiakut
Stipendiaadi kinnitab TTÜ Arengufondi nõukogu stipendiumikomisjoni ettepanekul. Stipendium makstakse välja stipendiaadi poolt TTÜ Arengufondi juhatusele teatatud pangaarvele.
Võimalikud stipendiumi määramisega seotud probleemid lahendab TTÜ Arengufondi nõukogu.
*Stipendiumi rahastajateks võivad olla organisatsioonid ja eraisikud, kes soovivad mälestada kirgliku seiklejat Rickard Kruusbergi ning panustada Tallinna Tehnikaülikooli üliõpilaste arengusse suunates neid olema ettevõtlikud ning leidlikud nii oma haridusteel kui ka hilisemas elus.